b"\n_START_ARTICLE_\nBoolus\n_START_PARAGRAPH_\nBoolus (kreeka keelest \xce\xb2\xe1\xbf\xb6\xce\xbb\xce\xbf\xcf\x82, b\xc3\xb4los 'mullakamakas', inglise keeles bole) on koondnimetus rauarikastele savimuldadele, mida on kasutatud v\xc3\xa4rvipigmendina alates antiikajast kuni 17. sajandini.\n_START_SECTION_\nPigment\n_START_PARAGRAPH_\nBoolust kasutati enim 16.\xe2\x80\x9317. sajandil v\xc3\xa4rvilises krundis Madalmaade ja Itaalia maalikunstis, samuti maalimisv\xc3\xa4rvide ja kirjalaki koostises. Tavaliselt kanti nii puit- kui l\xc3\xb5uendalusel maali jaoks kriidikrundile veel peale v\xc3\xa4rviline booluskrunt. Boolust on kasutatud ja kasutatakse t\xc3\xa4nap\xc3\xa4evani v\xc3\xa4rvuse andjana ka keraamikaglasuurides. Pika traditsiooniga on booluse kasutus kullalehega kuldamisel, mis n\xc3\xb5uab v\xc3\xa4ga peeneteralist ja v\xc3\xa4ga siledat krunti, aluspinna ettevalmistamiseks. Teateid booluse kasutamisest maalriv\xc3\xa4rvina leiab Eesti allikates veel 20. sajandi esimesel poolel. T\xc3\xa4nap\xc3\xa4eval kasutavad seda restauraatorid ja ikoonimaalijad."